Okresná prokuratúra Bardejov 
Kellerova 7, 085 43 Bardejov 	

Sp. zn. : Pv 629/12/7701	Bardejov, 23.11.2012
EEČ : 2-54-68-2012

U Z N E S E N I E

Trestná vec:	obvinený XXXXX 
Prečin:	Zabitie podľa § 148 odsek 2 písmeno a, odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Bardejov
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 14.08.2012 v čase od 21.00 hod. do 21.30 hod. v Bardejove na ul. Dlhý rad v byte svojich rodičov XXXXX a XXXXX na druhom poschodí vpravo údermi rukou a kopami nohou spôsobil svojej matke XXXXX, nar. XXXXX viaceré krvné podliatiny v oblasti tváre, trupu a končatín, masívne prekrvácanie mäkkých pokrývok lebečných, sériové zlomeniny rebier obojstranne vo viacerých čiarach, prekrvácanie a pomliaždenie oboch pľúc, viaceré trhliny ľavých pľúc, povrchové trhliny pečene a sleziny, pomliaždenie žalúdka a podžalúdkovej žľazy a tukovú embóliu II.-III. stupňa, na základe ktorých menovaná utrpela šok pri polytraume, na následky ktorých následne zomrela v čase od 00.00.hod. do 02.00 hod. dňa 15.08.2012, 
lebo obvinený nebol v čase činu pre nepríčetnosť trestne zodpovedný
Odôvodnenie:
       Vykonaním neodkladného a neopakovateľného úkonu - ohliadkou miesta činu dňa 15.08.2012 v čase o 06.30 hod.  a následným vydaním uznesenia vyšetrovateľa PZ  OKP OR PZ SR v Bardejove sp. zn. ČVS:ORP-382/OVK-BJ-2012 zo dňa 15.08.2012 bolo podľa § 199 ods. 1 Tr. poriadku začaté trestné stíhanie pre zločin zabitia podľa § 148 ods. 1 Tr. zákona pre skutok spočívajúci v tom, že nezistený páchateľ dňa 14.08.2012 v čase od 21.00 hod. do 15.08.2012 do 04.15 hod. v Bardejove v byte XXXXX na druhom poschodí vpravo na ul. XXXXX doposiaľ nezisteným spôsobom spôsobil XXXXX, nar. XXXXX zranenia v oblasti tváre, trupu a končatín, na následky ktorých menovaná aj zomrela.

      Uznesením vyšetrovateľa ČVS:ORP-382/OVK-BJ-2012 zo dňa 15.08.2012 bolo podľa § 206 ods. 1 Tr. poriadku vznesené obvinenie obv. XXXXX, nar. XXXXX, trvale bytom XXXXX, ul. XXXXX, slobodnému, nezamestnanému pre zločin zabitia podľa § 148 ods. 1, ods. 2 písm. a/ Tr. zákona, ktorého sa mal dopustiť tak, že dňa 14.08.2012 v čase od 21.00 hod. do 21.30 hod. v Bardejove na ul. Dlhý rad v byte svojich rodičov XXXXX a XXXXX na druhom poschodí  vpravo  údermi  rukou  a  kopami nohou spôsobil svojej matke XXXXX, nar. XXXXX viaceré krvné podliatiny v oblasti tváre, trupu a končatín, masívne prekrvácanie mäkkých pokrývok lebečných, sériové zlomeniny rebier obojstranne vo viacerých čiarach, prekrvácanie a pomliaždenie oboch pľúc, viaceré trhliny ľavých pľúc, povrchové trhliny pečene a sleziny, pomliaždenie žalúdka a podžalúdkovej žľazy a tukovú embóliu II.-III. stupňa, na základe ktorých menovaná utrpela šok pri polytraume, na následky ktorých menovaná aj následne zomrela.

      V priebehu vykonaného vyšetrovania boli vypočutí svedkovia - poškodení, svedkovia a všetky zainteresované osoby, boli preskúmané stopy zaistené na mieste činu, do konanie pribratými znalcami boli vypracované znalecké posudky z odboru zdravotníctvo a farmácia - odvetvie toxikológia a súdne lekárstvo, z odboru psychológia - odvetvie klinická psychológia dospelých, z odboru zdravotníctvo a farmácia - odvetvie psychiatria a sexuológia a znalecké posudky Kriminalistického a expertízneho ústavu PZ Košice, taktiež bol vykonaný rad ďalších potrebných dôkazov za účelom náležitého zistenia skutkového stavu veci.

     Zo znaleckého posudku znalcov XXXXX a XXXXX - znalcov z odboru zdravotníctvo a farmácia, odvetvie súdne lekárstvo, posudku č. 081/2012 a 389/2012 zo dňa 20.11.2012 vyplynulo, že bezprostrednou príčinou smrti XXXXX bol šok po poranení viacerých kostí, tkanív a vnútorných orgánov, pri polytraume, pri tukovej embólii II.-III. stupňa, pričom k smrti poškodenej mohlo dôjsť v čase od 00.00.hod, do 02.00 hod. dňa 15.08.2012. Vyšetrením krvi a moču odobratých pri pitve bola metódou plynovej chromatografie a Widmarkovou skúškou zistená v krvi koncentrácia 3,29 promile etylalkoholu, v moči koncentrácia 4,16 promile etylalkoholu, ktorú koncentráciu v krvi možno zo súdno-lekárskeho hľadiska hodnotiť ako akútnu otravu etylalkoholom. Osoby nachádzajúce sa v takomto stave opitosti majú výrazné poruchy koordinácie pohybov spojené s poruchami motorických funkcií, poruchami rovnováhy, potácaním sa spojeným so samovoľnými pádmi, ako aj poruchami videnia spojenými s dvojitým neostrým videním,  so  zlým  odhadom  vzdialenosti,  spomalením  reakcií,  pričom  v  dôsledku náhodných pádov môže u nich dôjsť k vzniku podobných poranení, ako boli zistené pri pitve. Väčšina zranení poškodenej bola spôsobená druhou osobou, pričom nie je možné vylúčiť ani niekoľko samovoľných pádov a nárazov poškodenej v alkoholovom opojení na rôzne predmety v jej okolí.

        Zo znaleckého posudku č.50/2012 zo dňa 18.10.2012 XXXXX, znalkyne z odboru zdravotníctvo a farmácia, odvetvie toxikológia vyplynulo, že spätným prepočtom bolo zistené, že obv. XXXXX mohol mať v čase spáchania trestného činu v krvi koncentráciu od 1,61 do 2,41 promile etylalkoholu.

        Zo znaleckého posudku č. 82/2012 XXXXX, znalca z odboru psychológia - odvetvie klinická psychológia detí a dospelých vyplynulo, že vykonaním psychologického vyšetrenia obv. XXXXX neboli v čase vyšetrenia zistené zmeny alebo poruchy osobnosti. Obvinený je schopný správne popísať udalosti pred spáchaním trestného činu a následne po prebudení po spáchaní trestného činu. Netýka sa to však situácie samotného spáchania trestného činu, kedy u obvineného došlo dôsledkom patického afektu ku krátkodobému mrákotnému stavu s následnou amnéziou. Znalec v znaleckom posudku ďalej konštatuje, že vzťah obvineného k poš. nebohej XXXXX bol pozitívny, bol na jej osobu silno citovo viazaný. napriek jej výkyvom v správaní, ktoré boli spôsobené nadmerným požívaním alkoholických nápojov, úspešne sa po dobu niekoľkých rokov vyhýbal situáciám, ktoré by viedli ku konfliktu medzi ním a matkou. Vykonaným vyšetrením obvineného znalcom boli u obvineného zistené charakteristiky spadajúce do okruhu prejavov syndrómu týranej osoby, ktoré boli spôsobené správaním jeho matky avšak nie v priamom úmysle týrania jeho osoby, ale jej správaním v čase ebriety, ktoré malo negatívny dopad na jeho prežívanie, na celkovú psychickú pohodu. Motivačným predpolím trestného činu bola dlhoročná závislosť matky na alkohole a z toho vyplývajúce rodinné a sociálne problémy. Správanie obvineného  bolo pritom dlhodobo nadmerne kontrolované. K činu prispeli aj situačné faktory, celková atmosféra stretnutia obvineného s matkou, stav, v akom matku našiel, jeho pocit bezmocnosti, bezvýchodiskovosť, krivda,  ohrozenie. Dôsledkom toho došlo u obvineného ku zlyhaniu regulačných mechanizmov, k neadaptívnemu správaniu, k abnormnej emočnej reakcii, k patickému afektu. po príchode domov a zistení, v akom stave sa matka nachádza, nasledovalo u obvineného zúženie vnímania a koncentrácie pozornosti na traumatizujúci podnet. To vyvolalo „výbuch“, pri ktorom došlo u obvineného ku zmene vedomia s poruchou orientácie, automatickým konaním s pestrým vegetatívnym sprievodom. v ústupovej fáze nasledovalo telesné a duševné vyčerpanie, čo viedlo k upadnutiu do spánku. Znalec ďalej konštatuje, že prognóza prevýchovy obvineného je vysoko pozitívna. U obvineného neboli zistené poruchy osobnosti, resp. sklony k antisociálnemu správaniu či agresívne prejavy v správaní. Obvinenému nie je potrebné ukladať ochranné opatrenia.

      Zo záverov znaleckého posudku č. 112/2012 zo dňa 04.11.2012 XXXXX a XXXXX, znalcov z odboru zdravotníctvo a farmácia - odvetvie psychiatria a sexuológia vyplynulo, že obv. XXXXX je bez psychopatologického nálezu - bez duševnej poruchy, ide u neho o veku primeraný psychický stav, netrpí závislosťou od alkoholu ani od iných psychotropných návykových sledovaných látok nealkoholovej podstaty. Obvinenému nie je potrebné nariadiť ochranné liečenie žiadneho druhu ani formy - nie je medicínsky indikované. V prípade obvineného sa nejedná o patologickú opitosť. Obvinený v čase spáchania skutku trpel duševnou poruchou v zmysle uvedeného diagnostického záveru a klinickej symptomatológie - patologický afekt (kvalitatívna porucha vedomia) v dôsledku čoho boli jeho schopnosti uvedomiť si následky, rozpoznať spoločenskú nebezpečnosť svojho konania a toto konanie ovládať vymiznuté (absentovali). V čase spáchania trestného činu išlo u obvineného o kvalitatívnu poruchu vedomia (mrákotný stav, obnubilácia) so zmätenosťou a dezorientáciou, s automatickým konaním (s charakteristickým typom afektívneho   vybitia,  prejavmi  búrlivej  necielenej  i cielenej   reakcie  s  brachiálnym násilím) s následným upadnutím do spánku z psychického vyčerpania a retrográdnou amnéziou na vrchole afektu. 

         Obvinený XXXXX v súčasnosti netrpí duševnou chorobou ani inou duševnou poruchou a je schopný vnímať zmysel trestného konania. Jeho pobyt na slobode nie je nebezpečný pre spoločnosť ani pre neho samotného.

         Podľa § 148 ods. 1 Tr. zákona kto v úmysle ublížiť na zdraví inému z nedbanlivosti spôsobí smrť, potrestá sa odňatím slobody na tri roky až osem rokov. 

         Podľa ods. 2 písm. a/ cit. ustanovenia odňatím slobody na päť rokov až desať rokov sa páchateľ potrestá, ak spácha čin uvedený v odseku 1 na chránenej osobe.

        Podľa § 139 ods. 1 písm. c/ Tr. zákona chránenou osobou sa rozumie blízka osoba.

        Podľa § 127 ods. 4 Tr. zákona blízkou osobou sa na účely tohto zákona rozumie príbuzný v priamom pokolení, osvojiteľ, osvojenec, súrodenec a manžel; iné osoby v rodinnom alebo obdobnom pomere sa pokladajú za navzájom blízke osoby len vtedy, ak by ujmu, ktorú utrpela jedna z nich, druhá právom pociťovala ako ujmu vlastnú.

        Možno teda konštatovať, že vykonaným prípravným konaním bolo preukázané, že skutok sa stal, tento má znaky zločinu zabitia podľa § 148 ods. 1, ods. 2 písm. a/ Tr. zákona a že ho spáchal obvinený XXXXX, ktorý však v čase jeho spáchania nebol v dôsledku duševnej poruchy - patologického afektu (kvalitatívnej poruchy vedomia s vymiznutými schopnosťami uvedomiť si následky svojho konania, rozpoznať spoločenskú nebezpečnosť svojho konania a toto konanie ovládať) trestne zodpovedný. 

       Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

       Podľa § 215 ods. 1 písm. e/ Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

      Vzhľadom na vyššie uvedené skutočnosti bolo preto potrebné rozhodnúť tak, ako je uvedené vo výrokovej časti tohto rozhodnutia, t. j. zastaviť trestné stíhanie obvineného XXXXX za zločin zabitia podľa § 148 ods. 1, ods. 2 písm. a/ Trestného zákona z dôvodu jeho trestnej nezodpovednosti z dôvodu nepríčetnosti. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Martin Tuleja
prokurátor